Nu får Skive et stort stenbatteri

En af de største udfordringer ved vedvarende energi er at lagre den, så den kan bruges, når behovet opstår – og ikke kun når solen skinner eller vinden blæser. Nu tager den grønne industripark GreenLab i Skive et skridt i løsningen af denne udfordring. De bygger et stort stenbatteri til at lagre den grønne energi.

Batteriet er på 100 MWh varmebatteri og gør det muligt at lagre overskydende grøn strøm og bruge den til at levere CO2-neutral varme til industrien – og dermed reducere afhængigheden af fossile brændsler.

GreenLab, der er kendt for sin cirkulære tilgang til energi, vil integrere varmebatteriet direkte i deres 84 MW hybridpark, som kombinerer vind- og solenergi. Batteriet lagrer overskydende elektricitet som varme, når strømpriserne er lave, og leverer den opvarmede energi til parkens virksomheder efter behov. Dermed sikres det, at grøn varme kan konkurrere prismæssigt med naturgas og andre fossile brændsler.

Som et første skridt vil varmebatteriet forsyne GreenLab Skive Biogas med grøn varme, hvilket potentielt kan reducere deres CO2-udledning med op til 80 procent.

Virksomheden bag det jyske stenbatteri, Rondo Energy, har hentet investorpenge fra blandt andet Breakthrough Energy Ventures: En investeringsfond grundlagt af Bill Gates, fokuseret på at støtte innovative teknologier til bekæmpelse af klimaforandringer. Også Microsoft’s Climate Innovation Fund, Microsofts investeringsarm dedikeret til at fremskynde udviklingen af klimavenlige teknologier, har lagt penge i teknologien, ligesom den svenske tøjkæde H&M.

Nu får Skive et stort stenbatteri